પાથેય અને સારિકાની આજે પ્રથમ માસિક પૂણ્યતિથિ હતી. આ જ દિવસે મલયે પણ જીવનનો અંત આણવાનો – પત્ની અને પુત્ર પાસે જવાનો – મક્કમ નિર્ણય કરી લીધો. મલયે અંતિમચિઠ્ઠી લખી, ‘હું મલય પંડ્યા, આત્મહત્યા કરી રહ્યો છું. પત્ની અને પુત્રની અણધારી વિદાય અને નોકરીમાંથી છૂટા કરી દેવાની દુખદ ઘટનાઓથી ખૂબ જ આઘાત લાગ્યો છે. હવે, જીવવાની કોઈ ઇચ્છા નથી.’ વાંચીને ચિઠ્ઠીની ગડી વાળી શર્ટના ખિસ્સામાં મૂકી. પછી ઘરમાં છેલ્લી વાર નજર ફેરવી લીધી. સારિકા અને પાથેયના ફોટો સામે જોઈ રહેલા મલયના ચહેરા પર એક મહિના પછી સ્મિત ફરક્યું. ઘરની બહાર નીકળી તેણે દરવાજાને તાળું માર્યું. ચાવી પેન્ટના ખિસ્સામાં મૂકી મલયે ચાલતી પકડી.